****

Európska únia

Európsky fond regionálneho

rozvoja

**Metodický pokyn CKO č. 2**

**verzia 4**

**Programové obdobie 2014 – 2020**

|  |  |
| --- | --- |
| **Vec:** | k výkonnostnej rezerve a výkonnostnému rámcu |
| **Určené pre:** | Riadiace orgány  Sprostredkovateľské orgány |
| **Na vedomie:** | Certifikačný orgán  Orgán auditu  Gestori horizontálnych princípov |
| **Vydáva:** | Centrálny koordinačný orgán  Úrad podpredsedu vlády SR pre investície a informatizáciu  v súlade s kapitolou 1.2, ods. 3, písm. b) Systému riadenia európskych štrukturálnych a investičných fondov |
| **Záväznosť:** | Metodický pokyn je pre subjekty, ktorým je určený záväzný v celom jeho rozsahu, bez možnosti úpravy. |
| **Počet príloh:** | 5 |
| **Dátum vydania:** | 30.04.2019 |
| **Dátum účinnosti:** | 30.04.2019 |
| **Schválil:** | JUDr. Denisa Žiláková  generálna riaditeľka sekcie centrálny koordinačný orgán |

Obsah

[1 Úvod 2](#_Toc5877665)

[2 Základné pojmy a definície 3](#_Toc5877666)

[2.1 Charakteristika výkonnostnej rezervy a výkonnostného rámca a jeho komponentov 3](#_Toc5877667)

[2.2 Typy ukazovateľov pre výkonnostný rámec 4](#_Toc5877668)

[3 Stanovenie výšky výkonnostnej rezervy 6](#_Toc5877669)

[4 Stanovenie výkonnostného rámca 7](#_Toc5877670)

[5 Podmienky pre plnenie čiastkových cieľov a zámerov 10](#_Toc5877671)

[6 Preskúmanie výkonnosti a následky plnenia, resp. neplnenia čiastkových cieľov a zámerov 11](#_Toc5877672)

[6.1 Pozastavenie platieb 13](#_Toc5877673)

[6.2 Finančné opravy 14](#_Toc5877674)

[7 Mechanizmus monitorovania a hodnotenia čiastkových cieľov a zámerov 14](#_Toc5877675)

[8 Použité zdroje 16](#_Toc5877676)

[9 Použité skratky 18](#_Toc5877677)

[Príloha č. 1 - Postup stanovenia výšky výkonnostnej rezervy na úrovni EŠIF a kategórie regiónu 19](#_Toc5877678)

[Príloha č. 2 - Harmonogram v rámci výkonnostného rámca 22](#_Toc5877679)

[Príloha č. 3 – Vykazovanie údajov ukazovateľov výkonnostného rámca k 31. 12. 2018 vo výročných správach o vykonávaní programov za rok 2018 24](#_Toc5877680)

[Príloha č. 4 - Kontrolný list k vykazovaniu ukazovateľov výkonnostného rámca vo výročnej správe o vykonávaní programu za rok 2018 pre schvaľovanie na monitorovacom výbore pre program 27](#_Toc5877681)

[Príloha č. 5 - Finančné opravy 29](#_Toc5877682)

1 Úvod

1. Cieľom metodického pokynu je stanoviť základné pravidlá pre určenie výkonnostnej rezervy a fungovanie výkonnostného rámca v rámci programov[[1]](#footnote-2) európskych štrukturálnych a investičných fondov[[2]](#footnote-3) na programové obdobie 2014 – 2020 v podmienkach Slovenskej republiky. Zároveň sa prostredníctvom metodického pokynu zabezpečí súlad pri nastavení pravidiel výkonnostného rámca naprieč programami. Samotný výkonnostný rámec, t. j. výber ukazovateľov a stanovenie zámerov a čiastkových cieľov, ako aj stanovenie výkonnostnej rezervy sú v pôsobnosti riadiacich orgánov (ďalej len „RO“) jednotlivých programov.
2. Aktualizácia metodického pokynu vyplynula najmä z potreby úpravy prílohy č. 1, a to v nadväznosti na revíziu PD SR, verziu 2, ktorá bola schválená EK dňa 08. 11. 2017. Táto revízia bola vykonaná v dôsledku zosúladenia PD SR so schváleným znením operačných programov, ako aj z dôvodu potreby vykonania technickej úpravy finančnej obálky SR pre politiku súdržnosti na roky 2017 – 2020 (tzv. technický prepočet obálky SR), ktorá vyplýva z platných legislatívnych predpisov EÚ. Úprava finančnej obálky pre SR na roky 2017 – 2020 bola vykonaná na základe rozhodnutia EK podľa článku 92 ods. 3 nariadenia Európskeho parlamentu a Rady (EÚ) č. 1303/2013. EK v súlade s týmto nariadením EÚ aktualizovala prepočty jednotlivých rozpočtov na politiku súdržnosti pre členské štáty EÚ, a to podľa aktuálnych údajov o ich očakávanom raste alebo poklese HDP. V prípade SR vyšší rast HDP v rokoch 2014 a 2015, v porovnaní s odhadom rastu HDP zo strany EK v roku 2012 spôsobil zníženie celkových zdrojov EÚ pre politiku súdržnosti v rámci finančnej obálky SR.

Vo verzii OP ĽZ, ktorá bola schválená EK dňa 09. 12. 2014, došlo k navýšeniu zdrojov z Európskeho sociálneho fondu v rámci prioritnej osi 2, týkajúcej sa Iniciatívy na podporu zamestnanosti mladých ľudí. Keďže finančné prostriedky pridelené na Iniciatívu na podporu zamestnanosti mladých ľudí sú vylúčené na účely výpočtu výkonnostnej rezervy, toto navýšenie finančných prostriedkov malo za následok zníženie celkovej sumy na výkonnostnú rezervu v rámci OP ĽZ.

Z dôvodu potreby vykonania technickej úpravy finančnej obálky SR pre politiku súdržnosti na roky 2017 – 2020 došlo k celkovému zníženiu alokácie EFRR pre SR na roky 2017 – 2020 vo výške 68 835 160 EUR. Toto zníženie sa dotklo nasledovných   
3 operačných programov:

* OP VaI – zníženie 35 744 055 EUR;
* OP II – zníženie 17 434 810 EUR
* IROP – zníženie 15 656 295 EUR

V podmienkach SR sa vykonalo zníženie alokácie v rámci EFRR pre kategóriu MRR. Vzhľadom k tomu, že došlo k celkovému zníženiu alokácie, bolo potrebné v rámci dotknutých operačných programov SR na roky 2014 – 2020 prepočítať výšku výkonnostnej rezervy tak, aby jej celková výška za všetky EŠIF bola na úrovni PD SR 6% z celkovej národnej alokácie v rámci EŠIF.

Aktualizované výšky výkonnostnej rezervy v zmysle uvedených úprav sú predmetom prílohy č. 1 tohto metodického pokynu.

Metodický pokyn bol zároveň upravený aj v nadväznosti na nariadenie vlády SR č. 247/2016, ktorým sa ustanovuje systém uplatňovania niektorých právomocí Úradu podpredsedu vlády Slovenskej republiky pre investície a informatizáciu (ÚPPVII).

1. Metodický pokyn – verzia 3 bol aktualizovaný v nadväznosti na vykonávacie nariadenie Komisie (EÚ) 2018/276 z 23. februára 2018, ktorým sa mení vykonávacie nariadenie (EÚ) č. 215/2014 v súvislosti so zmenami pri určovaní čiastkových cieľov a zámerov pre ukazovatele výstupov vo výkonnostnom rámci pre európske štrukturálne a investičné fondy a v nadväznosti na usmernenie Európskej komisie pre členské štáty k výkonnostnému rámcu, preskúmaniu výkonnosti a výkonnostnej rezerve EGESIF\_18\_0021-01, verzia 2.0 z 19.06.2018.
2. Aktualizácia metodického pokynu na verziu 4 vyplynula z auditných zistení EK k spoľahlivosti údajov týkajúcich sa ukazovateľov výkonnostného rámca a z potreby zabezpečenia správnosti vykazovania údajov týchto ukazovateľov vo výročných správach o vykonávaní programov za rok 2018 zo strany RO a ich overenie vykonaním spätnej kontroly.

2 Základné pojmy a definície

2.1 Charakteristika výkonnostnej rezervy a výkonnostného rámca a jeho komponentov

1. *Výkonnostná rezerva*

Je finančná čiastka predstavujúca časť zdrojov z Európskeho fondu regionálneho rozvoja (ďalej len „EFRR“), Európskeho sociálneho fondu (ďalej len „ESF“) a Kohézneho fondu (ďalej len „KF“) v rámci cieľa Investovanie do rastu a zamestnanosti, ako aj z Európskeho poľnohospodárskeho fondu pre rozvoj vidieka (ďalej len „EPFRV“) a Európskeho námorného a rybárskeho fondu (ďalej len „ENRF“). Výkonnostná rezerva je stanovená v Partnerskej dohode SR na roky 2014 – 2020 (na úrovni fondov EÚ a kategórií regiónov) a v jednotlivých programoch (na úrovni programov a prioritných osí[[3]](#footnote-4)). Výkonnostná rezerva predstavuje motivačný nástroj na efektívne a účinné dosahovanie čiastkových cieľov a zámerov jednotlivých prioritných osí programov.

Výkonnostnú rezervu môže prioritná os využiť po dosiahnutí čiastkových cieľov. Dosiahnutie čiastkových cieľov k 31. 12. 2018 posúdi EK na základe výročnej správy o vykonávaní programu predloženej v roku 2019.

Zámerom výkonnostnej rezervy je reagovať na nedostatky v implementácii EŠIF a v prípade potreby realokovať finančné prostriedky z neefektívnych prioritných osí programov do perspektívnejších oblastí podpory iných prioritných osí programov.

1. *Výkonnostný rámec*

Predstavuje rámec plánovaných hodnôt vybraných ukazovateľov každej prioritnej osi programov v rámci EŠIF na programové obdobie 2014 – 2020 (vrátane cieľa Európska územná spolupráca a Iniciatívy na podporu zamestnanosti mladých ľudí), s výnimkou prioritnej osi programu zameranej na technickú pomoc. Výkonnostný rámec pozostáva z ukazovateľov a ich čiastkových cieľov a zámerov.

V prípade EPFRV sú ukazovatele pre výkonnostný rámec záväzne stanovené vykonávacím nariadením EÚ. Výkonnostný rámec tvorí súčasť spoločného monitorovacieho a hodnotiaceho rámca pre EPFRV.

1. *Zámer*

Zámer je plánovanou konečnou hodnotou ukazovateľa k termínu splnenia 31. 12. 2023. Dosiahnutie zámeru sa vyhodnocuje v roku 2025 pri uzatváraní programového obdobia.

1. *Čiastkový cieľ*

Čiastkový cieľ je priebežnou hodnotou ukazovateľa plánovanou k 31. 12. 2018. To znamená, že čiastkový cieľ predstavuje čiastkový, strednodobý zámer, súvisiaci s konkrétnym špecifickým cieľom[[4]](#footnote-5) v rámci prioritnej osi programu. Dosiahnutie čiastkového cieľa sa vyhodnocuje v roku 2019.

2.2 Typy ukazovateľov pre výkonnostný rámec

1. *Finančný ukazovateľ*

Predstavuje celkovú sumu oprávnených výdavkov[[5]](#footnote-6) po ich certifikácii certifikačným orgánom a predložení žiadostí o platby Európskej komisii[[6]](#footnote-7). Ide o celkovú sumu vynaloženú prijímateľmi a uhradenú v realizovaných operáciách[[7]](#footnote-8).

V prípade ENRF predstavuje celkovú sumu oprávnených verejných výdavkov (EÚ zdroj + štátny rozpočet) po ich certifikácií certifikačným orgánom a predložení žiadostí o platby Európskej komisii.

V prípade EPFRV predstavuje celkovú sumu realizovaných výdavkov evidovaných v spoločnom monitorovacom a hodnotiacom systéme politiky rozvoja vidieka, t. j. výdavkov z ukončených operácií, za ktoré už boli realizované platby v prospech prijímateľov, a ktoré RO zadal do databázy operácií monitorovacieho systému.

Pre potreby výkonnostného rámca sa nastavuje jeden finančný ukazovateľ na úrovni prioritnej osi programu. V prípade komplexných prioritných osí programu sa finančné ukazovatele nastavujú osobitne s ohľadom na EŠIF a kategóriu regiónu.

Finančný ukazovateľ je vyjadrený v mene euro.

1. *Ukazovateľ výstupu*

Plánované aktivity, monitorované prostredníctvom ukazovateľov výstupov vo výkonnostnom rámci, musia predstavovať väčšinu zdrojov alokovaných na prioritnú os programu. Pre výkonnostný rámec je vhodné vybrať čo najnižší počet ukazovateľov výstupov. Vysoký počet vybraných ukazovateľov výstupov zvyšuje riziko neplnenia výkonnostného rámca. To znamená, že nie všetky ukazovatele výstupov vybrané na úrovni programu musia byť súčasťou výkonnostného rámca. Ukazovatele výstupov vzťahujúce sa na integrované územné investície sú povinnou súčasťou výkonnostného rámca v relevantnej prioritnej osi programu.

V prípade vhodnosti je v rámci EŠIF, okrem EPFRV, možné využiť spoločné ukazovatele ako ukazovatele výstupov pre výkonnostný rámec.

Pri ENRF budú spoločné ukazovatele výstupov definované v príslušnom vykonávacom nariadení EK a budú relevantné k opatreniam zahrnutým v programe.

Čiastkové ciele a zámery pre ukazovatele výstupov sa vzťahujú na hodnoty dosiahnuté operáciami, v rámci ktorých sa v plnej miere vykonali všetky činnosti vedúce k výstupom, pričom podmienkou nie je uskutočnenie všetkých platieb v súvislosti s týmito činnosťami, alebo na hodnoty dosiahnuté operáciami, ktoré sa začali, ale v rámci ktorých sa niektoré činnosti vedúce k výstupom ešte stále vykonávajú, alebo na obe možnosti[[8]](#footnote-9). Pri rozhodovaní o vykazovaní dosiahnutých hodnôt ukazovateľov výstupov by riadiace orgány mali brať do úvahy tieto kritériá[[9]](#footnote-10):

* či je monitorovací systém schopný zaznamenať výstupy zrealizované v určitej etape životného cyklu (t.j. čiastočne realizované, plne realizované, ukončené);
* či povaha operácie umožňuje vykazovanie výstupov v určitej etape svojho životného cyklu (platí pre všetky operácie, vrátane tých, ktoré prebiehajú dlhšie ako jeden rok a ktoré pozostávajú z viacerých aktivít a výstupy sa realizujú priebežne[[10]](#footnote-11);
* či definícia ukazovateľa výstupu použitého na vykazovanie umožňuje vykazovanie výstupov, ktoré boli zrealizované na základe operácií v určitej etape ich životného cyklu[[11]](#footnote-12).

Výstupy vykazované v rámci výkonnostného rámca sú výstupy reálne, ktoré už boli realizované v rámci operácie, a nie také, o ktorých sa predpokladá, že sa budú realizovať. V prípade čiastočne realizovaných operácií samotné začatie realizácie operácie nezaručuje nevyhnutne, že „výstupy“ už boli realizované. Vykazovanie je možné len vtedy, ak sú súčasne splnené všetky tri vyššie uvedené podmienky.

1. *Kľúčový vykonávací krok*

Kľúčový vykonávací krok predstavuje dôležitý stupeň pri plnení cieľov prioritnej osi programu, ktorý je overiteľný. Jeho využitie sa uplatní najmä v prípadoch, v ktorých sa do konca roku 2018 neočakávajú relevantné merateľné výstupy v rámci prioritnej osi programu. Napríklad kvôli dĺžke implementácie infraštruktúrnych projektov (nové železničné trate nebudú dokončené do konca roka 2018) pre stanovenie čiastkového cieľa, RO použije kľúčový vykonávací krok (namiesto ukazovateľa výstupu „počet kilometrov vybudovanej infraštruktúry“ vyberie kľúčový vykonávací krok „počet ukončených verejných obstarávaní“).

Je vhodné vybrať čo najnižší počet kľúčových vykonávacích krokov pre výkonnostný rámec. Vysoký počet vybraných kľúčových vykonávacích krokov zvyšuje riziko neplnenia výkonnostného rámca.

Rovnako, ako pre ostatné typy ukazovateľov, aj pre kľúčový vykonávací krok je potrebné stanoviť zámer na rok 2023.

Čiastkový cieľ a zámer kľúčového vykonávacieho kroku môže byť podľa vhodnosti vyjadrený číselne, alebo percentuálne (napr. realizačné práce sa začali na 80 % vybraných lokalít, počet vybraných projektov).

1. *Ukazovateľ výsledku*

Vzťahuje sa na špecifické ciele prioritných osí s priamou väzbou na relevantné investičné priority a tematické ciele. Ukazovateľ výsledku nie je vhodný pre výkonnostný rámec, najmä v prípade EFRR, KF a ENRF, a to z dôvodu vyššej časovej náročnosti a vonkajších faktorov vplývajúcich na jeho plnenie, na ktoré RO nemá priamy dosah.

Pri ESF je možné použiť ukazovatele výsledkov prinášajúce merateľné výsledky v reálnom čase vo vzťahu k podporeným osobám a subjektom. Z hľadiska charakteru ukazovateľov výsledkov je vhodné uprednostniť ukazovatele okamžitých výsledkov.

3 Stanovenie výšky výkonnostnej rezervy

1. Výkonnostná rezerva na národnej úrovni predstavuje 6 % z celkovej národnej alokácie na programové obdobie 2014 – 2020 pridelenej EFRR, ESF a KF v rámci cieľa Investovanie do rastu a zamestnanosti, ako aj EPFRV a opatreniam financovaným na základe spoločného riadenia v súlade s nariadením o ENRF. Na účely výpočtu výkonnostnej rezervy sú vylúčené tieto finančné prostriedky:
2. finančné prostriedky pridelené na Iniciatívu na podporu zamestnanosti mladých ľudí stanovené v programe v zmysle nariadenia Európskeho parlamentu a Rady (EÚ) č. 1304/2013 o ESF;
3. finančné prostriedky pridelené na technickú pomoc na podnet EK;
4. finančné prostriedky prevedené z I. piliera Spoločnej poľnohospodárskej politiky EÚ do EPFRV podľa čl. 7 ods. 2 a čl. 14 ods. 1 nariadenia (EÚ) č. 1307/2013;
5. prevody do EPFRV pri uplatňovaní článkov 10b, 136 a 136b nariadenia Rady (ES)   
   č. 73/2009, pokiaľ ide o kalendárne roky 2013, resp. 2014;
6. finančné prostriedky prevedené do Nástroja na prepájanie Európy z KF;
7. finančné prostriedky prevedené do Fondu európskej pomoci pre najodkázanejšie osoby;
8. finančné prostriedky pridelené na inovačné opatrenia pre trvalo udržateľný mestský rozvoj.
9. RO je povinný stanoviť výkonnostnú rezervu na úrovni každej prioritnej osi programu (okrem prioritnej osi technickej pomoci) v rozpätí 5 až 7 % z jej alokácie, a v prípade prioritnej osi programu spolufinancovanej z viacerých EŠIF, alebo ktorej oprávnené územie zahŕňa viacero kategórií regiónov, aj v rozdelení podľa EŠIF a kategórie regiónu
10. Zároveň platí, že alokácia na technickú pomoc sa započítava do základu pre výpočet celkovej výšky výkonnostnej rezervy, ale výkonnostná rezerva sa z prioritnej osi programu zameranej na technickú pomoc nevyčleňuje a ani sa jej neprideľuje. .
11. Výška výkonnostnej rezervy na úrovni jednotlivých programov je uvedená v prílohe č. 1, rovnako aj spôsob jej prerozdelenia medzi prioritné osi programu.

4 Stanovenie výkonnostného rámca

1. Výkonnostný rámec (t. j. čiastkové ciele a zámery ukazovateľov) stanoví a vykazuje RO v programe v členení podľa prioritných osí[[12]](#footnote-13). V prípade programu spolufinancovaného z viacerých EŠIF, aj v členení podľa EŠIF a v prípade programu v rámci EFRR a ESF, ktorého oprávnené územie zahŕňa viacero kategórií regiónov, aj podľa kategórie regiónu[[13]](#footnote-14).
2. Za účelom zachovania súladu vo výbere ukazovateľov a určení čiastkových cieľov a zámerov bude potrebné vychádzať zo spoľahlivej analýzy. Analýza, ktorú uskutoční RO, predstavuje nasledovné štyri kroky:
3. výber vhodných ukazovateľov:
   * Výber ukazovateľov musí byť vykonaný v súlade s legislatívou relevantnou pre jednotlivé fondy, najmä pokiaľ ide o pravidlá používania spoločných ukazovateľov. RO zabezpečí, aby vybrané ukazovatele boli reprezentatívne, realistické, overiteľné a dosiahnuteľné;
4. určenie zámerov ukazovateľov, ktoré majú byť dosiahnuté do 31. 12. 2023, na základe výdavkov potrebných na uskutočnenie aktivít s najvýraznejším podielom pri splnení cieľov prioritných osí programu:

* Vhodné je vykonať analýzu optimalizácie zdrojov (Value for Money) vo vzťahu k želanej hodnote ukazovateľa, ktorá má byť dosiahnutá použitím pridelenej alokácie. Je potrebné rozlišovať medzi uskutočnenými aktivitami, ktoré poskytujú skúsenosť z minulosti, a novými aktivitami. Uskutočnené aktivity predstavujú databázu aktivít, ktoré umožnia určiť náklady aktivít na programové obdobie 2014 – 2020 na základe projektových nákladov z programového obdobia 2007 – 2013, alebo iných relevantných projektových schém s podobnými aktivitami. Nové aktivity vzhľadom na absenciu skúseností s projektmi, z ktorých by bolo možné určiť náklady, je možné ohodnotiť na základe štandardizovaných cenníkov, vykonaných prieskumov trhu, štatistických prieskumov, štúdií, analýz a relevantných správ. Odporúča sa použiť uznávané kvantitatívne alebo kvalitatívne metódy zavedené v rámci ESF, alebo iné relevantné medzinárodné metódy tak, aby bolo zabezpečené overiteľné určenie výšky nákladov nových aktivít. Ak nie sú prístupné relevantné vstupné údaje pre vykonanie analýzy optimalizácie zdrojov, bude potrebné použiť kvalifikovaný odborný odhad. Aj keď vykonanie analýzy môže byť náročné, je nevyhnutné, aby ju RO vykonal dôsledne tak, aby bolo identifikované prepojenie medzi očakávanými výstupmi a pridelenými finančnými prostriedkami. Tento postup umožní odhadnúť, koľko výstupov bude možné reálne vytvoriť realizáciou navrhovaných aktivít s použitím pridelenej alokácie. Je vhodné, aby RO pri stanovení zámerov zvažoval hodnotu peňazí v čase vzhľadom na vplyv inflácie. RO by mal zvážiť, či každá operácia, ktorá bude realizovaná v rámci danej prioritnej osi programu, bude povinne prispievať k plneniu ukazovateľa (počítať len s alokáciou tých operácií, ktoré budú vykazovať príspevok k ukazovateľu);
  + Pri určovaní zámerov zohľadní RO pridelenú alokáciu na prioritnú os programu a špecifické ciele[[14]](#footnote-15), vrátane vyčlenenej výkonnostnej rezervy v zmysle časti 2 tohto metodického pokynu;
  + RO spravidla stanoví hodnotu zámeru finančného ukazovateľa tak, aby nebola nižšia ako súhrn záväzkov pre roky 2014 – 2020 a príslušného národného spolufinancovania. Stanovenie nižšej hodnoty finančného ukazovateľa RO náležite zdôvodní v informáciách týkajúcich sa metód, kritérií a údajov použitých pri výbere ukazovateľov a stanovovaní čiastkových cieľov a zámerov pre potreby výkonnostného rámca. Pri nastavovaní zámeru finančného ukazovateľa RO zohľadní aj skutočnosť, že certifikácia výdavkov môže byť vykonaná aj po roku 2023;
  + Pri stanovovaní zámeru ukazovateľa iného ako finančný ukazovateľ, RO zohľadní príslušnú finančnú alokáciu pre prioritnú os programu, časový harmonogram implementácie, formy podpory, typy aktivít, veľkosť a charakter cieľovej skupiny, a ak sú prístupné, aj údaje z predchádzajúcich období, ako napr. jednotkové ceny a benchmarky. Odporúčania expertov vrátane výsledkov ex ante hodnotenia môžu byť využité ako podporné zdroje informácií.

1. výber vhodných ukazovateľov pre stanovenie čiastkových cieľov na základe plánovaných aktivít s ohľadom na ich potenciál vytvoriť výstupy do roku 2018:
   * RO stanoví jeden finančný ukazovateľ na úrovni prioritnej osi programu. V prípade komplexných prioritných osí programov sa finančné ukazovatele nastavujú osobitne s ohľadom na EŠIF a kategóriu regiónu;
   * RO pri výbere medzi ukazovateľom výstupu a kľúčovým vykonávacím krokom vykoná analýzu typu aktivít s ohľadom na potenciál vytvoriť výstup do roku 2018 tak, aby bol vybraný vhodnejší ukazovateľ pre potreby výkonnostného rámca. Analýza zohľadní čas potrebný na prípravnú a implementačnú fázu daného typu operácie;
   * RO zabezpečí, aby ukazovatele výstupov a kľúčové vykonávacie kroky vybrané pre výkonnostný rámec predstavovali viac ako 50 % finančnej alokácie na danú prioritnú os programu. V tejto súvislosti je potrebné vyhnúť sa dvojitému započítaniu alokácie na oba typy ukazovateľov;
   * RO môže v prípade vhodnosti vybrať pre účely výkonnostného rámca aj ukazovateľ výsledku.
2. určenie čiastkových cieľov, ktoré majú byť dosiahnuté do 31. 12. 2018 na základe predpokladaného vývoja implementácie:
   * Čiastkové ciele stanoví RO na základe aktivít, ktoré vytvoria výstupy do roku 2018. S cieľom stanoviť vhodné čiastkové ciele bude potrebné navrhnúť predpokladanú implementačnú krivku, špecifickú pre typ ukazovateľa (finančný ukazovateľ; ukazovateľ výstupu alebo kľúčový vykonávací krok; prípadne ukazovateľ výsledku);
   * RO stanoví čiastkový cieľ finančného ukazovateľa tak, aby nebol nižší ako suma počiatočnej zálohovej platby z EK a žiadostí o priebežnú platbu na EK, ktoré majú byť predložené do konca roka 2018 za účelom splnenia pravidla n+3 na záväzky rokov 2014 a 2015. Čiastkový cieľ zahŕňa aj príslušné národné spolufinancovanie5. RO zároveň stanoví čiastkový cieľ tak, aby nebol vyšší ako súhrn záväzkov na roky 2014 až 2018 vrátane príslušného národného spolufinancovania. RO zohľadní druh výdavkov, formy podpory a skúsenosti s čerpaním z predchádzajúcich období, či skúsenosti z priemernej dĺžky realizácie operácií podľa formy podpory;
   * Pri stanovovaní čiastkového cieľa ukazovateľa iného ako finančný ukazovateľ, RO zohľadní príslušnú finančnú alokáciu na prioritnú os programu zníženú o alokáciu vyčlenenú na výkonnostnú rezervu na úrovni prioritnej osi programu, v zmysle časti 2 tohto metodického pokynu, časový harmonogram implementácie, formy podpory, typy aktivít, veľkosť a charakter cieľovej skupiny, a ak sú prístupné, aj údaje z predchádzajúcich období, ako napr. jednotkové ceny a benchmarky. Odporúčania expertov vrátane výsledkov ex ante hodnotenia môžu byť použité ako podporné zdroje informácií.
3. RO zabezpečí, aby stanovené čiastkové ciele a zámery boli:
4. realistické, dosiahnuteľné, relevantné a odzrkadľujúce základné informácie o pokroku dosiahnutom v rámci prioritnej osi programu;
5. v súlade s povahou a charakterom špecifických cieľov prioritnej osi programu;
6. transparentné, s objektívne overiteľnými zámermi, ako aj identifikovanými a podľa možností verejne dostupnými vstupnými údajmi;
7. overiteľné bez neúmernej administratívnej záťaže;
8. jednotné pri všetkých programoch tam, kde je to nutné.
9. Správne použitie metód, odborné odhady a určenie zámerov a čiastkových cieľov bude predmetom ex ante hodnotenia programu. Ex ante hodnotenie má jednoznačne preukázať vhodnosť zvolených čiastkových cieľov a zámerov tak, aby stanovené čiastkové ciele a zámery neboli nedostatočné, alebo naopak príliš ambiciózne.
10. RO je povinný uchovávať informácie týkajúce sa metód, kritérií a údajov použitých pri výbere ukazovateľov a stanovovaní čiastkových cieľov a zámerov pre potreby výkonnostného rámca. Ich súčasťou bude aj preukázanie súladu vybraných metód a mechanizmov fungovania výkonnostného rámca s Partnerskou dohodou SR na roky 2014 – 2020. Súčasťou bude aj informácia o podiele alokácie, ktorú ukazovatele výstupov a kľúčové vykonávacie kroky vybrané pre výkonnostný rámec predstavujú na úrovni prioritnej osi programu, spolu s vysvetlením výpočtu tohto podielu. Informácie budú obsahovať aj zdôvodnenie výberu ukazovateľa výsledku a kľúčového vykonávacieho kroku, ak boli vybrané pre výkonnostný rámec.
11. V prípade ENRF je RO povinný uchovávať informácie týkajúce sa metód, kritérií a údajov použitých pri stanovovaní čiastkových cieľov a zámerov. V prípade EPFRV je RO povinný uchovávať informácie týkajúce sa metód, kritérií a údajov použitých pri stanovovaní zámerov.
12. Súhrn týchto informácií môže RO zahrnúť v programe, v časti týkajúcej sa výkonnostného rámca prioritnej osi[[15]](#footnote-16) a všetky tieto informácie musia byť poskytnuté EK na jej vyžiadanie.
13. RO je povinný vypracovať výkonnostný rámec v štruktúre uvedenej v usmernení EK na prípravu programov na programové obdobie 2014 – 2020.

5 Podmienky pre plnenie čiastkových cieľov a zámerov

1. Na účely článkov 6 a 7 Vykonávacieho nariadenia Komisie (EÚ) č. 215/2014 sa kľúčové vykonávacie kroky považujú za ukazovatele.
2. Ak výkonnostný rámec obsahuje ukazovateľ výstupu s nulovou hodnotou čiastkového cieľa a súvisiaci kľúčový vykonávací krok s nenulovou hodnotou, čiastkový cieľ pre tento konkrétny ukazovateľ výstupu sa bude pri preskúmaní výkonnosti považovať za dosiahnutý[[16]](#footnote-17).
3. Čiastkové ciele sa považujú za splnené, ak všetky ukazovatele vybrané pre výkonnostný rámec dosiahli aspoň 85 % hodnoty čiastkového cieľa v termíne do 31. 12. 2018.
4. Zámery sa považujú za splnené, ak všetky ukazovatele vybrané pre výkonnostný rámec dosiahli aspoň 85 % hodnoty zámeru v termíne do 31. 12. 2023.
5. V prípade, že súčasťou výkonnostného rámca sú aspoň 3 ukazovatele, splnenie čiastkového cieľa a zámeru na úrovni 85 % sa viaže na všetky ukazovatele, okrem jedného. Ukazovateľ, ktorý nedosiahol 85 % hodnoty čiastkového cieľa alebo zámeru, musí dosiahnuť aspoň 75 % hodnoty čiastkového cieľa alebo zámeru.
6. V prípade prioritných osí, ktoré sa týkajú viac ako jedného fondu poskytujúcich podporu v rámci politiky súdržnosti alebo kategórie regiónu (iba v prípade štrukturálnych fondov), sa bude dosiahnutie čiastkových cieľov posudzovať samostatne pre každý fond a každú kategóriu regiónu v rámci prioritnej osi s prihliadnutím na ukazovatele, ich čiastkové ciele a ich dosiahnuté hodnoty v členení podľa fondu a kategórie regiónu.
7. V prílohe č. 3 metodického pokynu je uvedený podrobný postup pre RO na zabezpečenie správnosti vykazovania údajov ukazovateľov výkonnostného rámca k 31. 12. 2018 vo výročných správach o vykonávaní programov za rok 2018[[17]](#footnote-18).
8. Príloha č. 4 metodického pokynu obsahuje kontrolný list k vykazovaniu ukazovateľov výkonnostného rámca vo výročnej správe o vykonávaní programu za rok 2018 pre schvaľovanie na monitorovacom výbore programu, ktorý obsahuje vzorové otázky pre RO na zabezpečenie spoľahlivosti vykázaných hodnôt ukazovateľov výkonnostného rámca vo výročných správach o vykonávaní programov za rok 2018. V liste EK zo 04. 02. 2019 k procedúre preskúmania výkonnostného rámca sa uvádza, že monitorovací výbor pre operačný program zohráva hlavnú úlohu pri posudzovaní správnosti údajov o výkonnosti, ktoré budú základom preskúmania. Kontrolný list je určený RO ako pomôcka na zabezpečenie všetkých potrebných náležitostí na správne reportovanie ukazovateľov výkonnostného rámca vo výročnej správe o vykonávaní programu za rok 2018. RO je povinný zaslať vyplnený kontrolný list členom monitorovacieho výboru pre program spolu s predkladanou výročnou správou o vykonávaní programu za rok 2018. Vyplnený kontrolný list je informatívnym podkladom, ktorý je určený členom monitorovacieho výboru pre operačný program pri schvaľovaní výročnej správy o vykonávaní programu za rok 2018. RO môže použiť vlastný kontrolný zoznam v prípade, že ho má zavedený a charakter otázok zabezpečí spoľahlivosť vykázaných hodnôt ukazovateľov výkonnostného rámca v rovnakej miere ako kontrolný list uvedený v prílohe č. 4.

6 Preskúmanie výkonnosti a následky plnenia, resp. neplnenia čiastkových cieľov a zámerov

1. EK vykoná v roku 2019 preskúmanie výkonnosti programu[[18]](#footnote-19). V rámci preskúmania výkonnosti zhodnotí plnenie čiastkových cieľov na úrovni prioritných osí programu na základe informácií predložených vo výročnej správe o vykonávaní programu za rok 2018 predloženej príslušným RO. Na základe preskúmania výkonnosti príjme EK do dvoch mesiacov od prijatia výročných správ o vykonávaní programov rozhodnutie, v ktorom určí programy a prioritné osi programov, ktoré splnili čiastkové ciele a ak je to relevantné, v rozdelení podľa EŠIF a kategórie regiónu.
2. EK rozhodnutím pridelí výkonnostnú rezervu len tým prioritným osiam programov, v rámci ktorých sa dosiahli stanovené čiastkové ciele.[[19]](#footnote-20)
3. Ak v rámci prioritnej osi programu neboli dosiahnuté stanovené čiastkové ciele, Centrálny koordinačný orgán (ďalej len „CKO“) v spolupráci s príslušnými RO, navrhne prerozdelenie zodpovedajúcej výšky výkonnostnej rezervy, ktorá má byť pridelená z prioritných osí programov, v rámci ktorých neboli dosiahnuté čiastkové ciele, tým prioritným osiam programov, v rámci ktorých sa čiastkové ciele dosiahli[[20]](#footnote-21) a ktoré stanoví rozhodnutie EK. Pridelenie dodatočnej výkonnostnej rezervy bude podmienené analýzou s cieľom určiť, ktoré prioritné osi programov sú najvhodnejšie na pridelenie dodatočnej výkonnostnej rezervy. Analýza zohľadní aj absorpčnú kapacitu prioritných osí programov s ohľadom na ich potenciálne zvýšenú alokáciu. Analýza bude vychádzať z informácií poskytnutých vo výročných správach o vykonávaní programov za rok 2018. Zároveň posúdi výkonnosť prioritných osí programov pri prehodnotených zámeroch, aj s ohľadom na vonkajšie faktory vplývajúce na realizáciu prioritných osí programov, napr. aktuálna makroekonomická situácia. Analýzu pripraví CKO v spolupráci s RO a zástupcami horizontálnych princípov a bude východiskovým podkladom pre návrh na prerozdelenie dodatočnej výkonnostnej rezervy, ktorý vypracuje CKO po rozhodnutí EK o pridelení výkonnostnej rezervy. Príslušný RO, ktorému bude pridelená dodatočná výkonnostná rezerva, je povinný navrhnúť zmenu programu[[21]](#footnote-22) s pridelením dodatočnej výkonnostnej rezervy určenej v analýze CKO na prioritné osi jeho programu, spolu s ďalšími zmenami, ktoré vyplývajú z pridelenia dodatočnej výkonnostnej rezervy (najmä úprava stanovených zámerov ukazovateľov, úprava finančného plánu), a to najneskôr do troch mesiacov[[22]](#footnote-23) od prijatia rozhodnutia EK o pridelení výkonnostnej rezervy. Príslušný RO je zároveň povinný predložiť úpravu finančného plánu na posúdenie Certifikačnému orgánu v súlade s Usmernením 3/2014-U k štruktúre finančného plánu programu v  ITMS2014+ na programové obdobie 2014 – 2020“.
4. V prípade, ak v rámci žiadnej z prioritných osí programu neboli splnené čiastkové ciele, navrhne príslušný RO zmenu programu so zmenami vyplývajúcimi z nepridelenia výkonnostnej rezervy (najmä úprava stanovených zámerov ukazovateľov) v rovnakom termíne ako v odseku 3.
5. Monitorovací výbor príslušného operačného programu preskúma vykonávanie programu a pokrok pri dosahovaní jeho cieľov s prihliadnutím aj na plnenie čiastkových cieľov stanovených vo výkonnostnom rámci. V prípade, ak monitorovací výbor uplatní pripomienky k implementácií programu, je povinný následne monitorovať prijaté opatrenia zo strany riadiaceho orgánu.
6. Navrhované prerozdelenie výkonnostnej rezervy musí byť v súlade s požiadavkami na tematické zameranie a minimálnymi prídelmi stanovenými v nariadení Európskeho parlamentu a Rady (EÚ) č. 1303/2013, ktorým sa stanovujú spoločné ustanovenia o EFRR, ESF, KF, EPFRV a ENRF a ktorým sa stanovujú všeobecné ustanovenia o EFRR, ESF, KF a ENRF a v pravidlách pre jednotlivé fondy. Odchýlne, ak jedna alebo viac prioritných osí spojených s požiadavkami na tematické zameranie alebo minimálnymi prídelmi nedosiahli svoje čiastkové ciele, môže členský štát navrhnúť prerozdelenie výkonnostnej rezervy, ktoré nespĺňa tieto požiadavky a minimálne prídely (článok 22 ods. 5 nariadenia Európskeho parlamentu a Rady (EÚ) č. 1303/2013).
7. V prípade finančných ukazovateľov výkonnostného rámca uvedie riadiaci orgán vo výročnej správe o vykonávaní programu buď celkovú sumu oprávnených výdavkov po ich schválení certifikačným orgánom a predložení v žiadostiach o platbu Európskej komisii do 31. decembra 2018, alebo môže zohľadniť aj sumu žiadostí o platbu predložených v roku 2019, ktoré zodpovedajú výdavkom prijímateľov uhradeným v roku 2018, ktoré nemusia byť zároveň riadiacim orgán v uvedenom roku preplatené. Ak sa riadiaci orgán rozhodne využiť druhú možnosť, zohľadnia sa iba žiadosti o platbu predložené na EK pred odoslaním výročnej správy o vykonávaní v roku 2019. Riadiaci orgán zároveň vo výročnej správe o vykonávaní potvrdí, že sumy, ktoré uviedol vo výročnej správe o vykonávaní za rok 2018 zodpovedajú finančnému pokroku dosiahnutému v roku 2018 z dôvodu eliminovania rizika vykazovania výdavkov vzniknutých v roku 2019.
8. Hraničný termín na predloženie súhrnných žiadostí o platbu  platobnou jednotkou na certifikačný orgán za výdavky prijímateľov uhradené do konca roka 2018 z titulu plnenia finančných ukazovateľov výkonnostného rámca za rok 2018, pri využití druhej možnosti je prvý marcový termín roku 2019 (list MF SR č. MF/16789/2018-523 zo dňa 26.10.2018). Do tohto termínu RO/SO zabezpečí overenie a schválenie všetkých výdavkov prijímateľov uhradených do konca roku 2018 a následne zabezpečí evidenciu takýchto výdavkov schválených v súhrnných žiadostiach o platbu a deklarovaných v žiadostiach o platbu na EK v požadovanej štruktúre a rozsahu. Týka sa to výdavkov prijímateľov, ktoré budú preukazované ako súčasť plnenia výkonnostného rámca.
9. Preskúmanie výkonnosti sa bude realizovať na základe informácií predložených vo výročnej správe o vykonávaní programu za rok 2018 predloženej príslušným RO prostredníctvom SFC2014. Zodpovednosť za poskytnutie správnych a overiteľných hodnôt plnenia ukazovateľov výkonnostného rámca vo výročnej správe o vykonávaní programu za rok 2018 nesie v plnej miere príslušný riadiaci orgán.

6.1 Pozastavenie platieb

1. K pozastaveniu platieb môže EK pristúpiť v prípade, že z preskúmania výkonnosti prioritnej osi programu vyplynie, že sa vyskytli závažné nedostatky pri dosahovaní čiastkových cieľov prioritnej osi programu, týkajúce sa iba finančných ukazovateľov, ukazovateľov výstupov a kľúčových vykonávacích krokov stanovených vo výkonnostnom rámci. Podmienkou je tiež, že závažné nedostatky pri dosahovaní čiastkových cieľov sa vyskytli z dôvodu jasne identifikovaných nedostatkov pri vykonávaní, ktoré EK vopred oznámila podľa článku 50 ods. 8 nariadenia Európskeho parlamentu a Rady (EÚ) č. 1303/2013, po dôkladných konzultáciách s príslušným RO. Ak RO neprijal nápravné opatrenia potrebné na odstránenie týchto nedostatkov, EK môže najskôr po piatich mesiacoch od podania tohto oznámenia pozastaviť celú priebežnú platbu, alebo jej časť pre danú prioritnú os, a to v súlade s postupom stanoveným v pravidlách pre jednotlivé EŠIF.
2. EK bezodkladne zruší pozastavenie priebežných platieb v prípade, že RO prijal potrebné nápravné opatrenie. Ak sa nápravné opatrenie týka prevodu pridelených finančných prostriedkov na iné programy alebo prioritné osi, v rámci ktorých boli dosiahnuté čiastkové ciele, EK schváli zmenu príslušných programov.
3. Za závažné nedostatky v plnení výkonnostného rámca na úrovni prioritnej osi programu, pri ktorých zo strany EK hrozí pozastavenie platieb v prípade neplnenia čiastkových cieľov, sa považuje:
4. v prípade prioritnej osi programu, ktorej výkonnostný rámec tvoria najviac dva ukazovatele, ak ktorýkoľvek ukazovateľ dosiahol menej ako 65 % hodnoty čiastkového cieľa v termíne do 31. 12. 2018;
5. v prípade prioritnej osi programu, ktorej výkonnostný rámec tvoria viac ako dva ukazovatele, ak aspoň dva ukazovatele dosiahli menej ako 65 % hodnoty čiastkového cieľa v termíne do 31. 12. 2018.

6.2 Finančné opravy

1. K finančným opravám môže EK pristúpiť v prípade, ak EK na základe preskúmania záverečnej správy o vykonávaní programu zistí závažné nedostatky plnenia zámerov týkajúcich sa len finančných ukazovateľov, ukazovateľov výstupov a kľúčových vykonávacích krokov stanovených vo výkonnostnom rámci. Podmienkou je tiež, že závažné nedostatky pri plnení zámerov sa vyskytli z dôvodu jasne identifikovaných nedostatkov vo vykonávaní, ktoré EK vopred oznámila podľa článku 50 ods. 8 nariadenia Európskeho parlamentu a Rady (EÚ) č. 1303/2013 po dôkladných konzultáciách s príslušným RO. Ak RO neprijal nápravné opatrenie potrebné na odstránenie týchto nedostatkov, môže EK uplatniť finančné opravy týkajúce sa dotknutých prioritných osí programu, a to v súlade s pravidlami pre jednotlivé EŠIF.
2. Pri uplatňovaní finančných opráv berie EK do úvahy úroveň absorpcie a vonkajšie faktory, ktoré prispeli k neúspechu, pričom náležite zohľadní zásadu proporcionality. Finančné opravy sa neuplatňujú, ak nesplnenie zámerov vyplýva z pôsobenia sociálno-ekonomických alebo environmentálnych faktorov, závažných zmien v hospodárskych alebo environmentálnych podmienkach v Slovenskej republike, alebo z dôvodov vyššej moci, ktoré závažným spôsobom ovplyvňujú realizáciu príslušných prioritných osí programu. Úrovne finančných opráv sú uvedené v prílohe č. 5.
3. Za závažné nedostatky v plnení výkonnostného rámca na úrovni prioritnej osi programu, pri ktorých zo strany EK hrozia finančné opravy v prípade neplnenia zámerov, sa považuje:
4. v prípade prioritnej osi programu, ktorej výkonnostný rámec tvoria najviac dva ukazovatele, ak ktorýkoľvek ukazovateľ dosiahol menej ako 65 % hodnoty zámeru v termíne do 31. 12. 2023;
5. v prípade prioritnej osi programu, ktorej výkonnostný rámec tvoria viac ako dva ukazovatele, ak aspoň dva ukazovatele dosiahli menej ako 65 % hodnoty zámeru v termíne do 31. 12. 2023.

7 Mechanizmus monitorovania a hodnotenia čiastkových cieľov a zámerov

1. Cieľom zavedenia mechanizmu pravidelného monitorovania a hodnotenia je splniť čiastkové ciele a zámery v stanovených termínoch a minimalizovať riziko prípadných sankcií zo strany EK. Monitorovanie a hodnotenie čiastkových cieľov a zámerov sa vykonáva na úrovni prioritnej osi programu, a ak je to relevantné, aj v rozdelení podľa EŠIF a kategórie regiónu. Sú dva dôležité predpoklady pre existenciu mechanizmu pravidelného monitorovania a hodnotenia:
2. sledované obdobie a
3. čiastkové ciele a zámery podliehajúce detekčnému a nápravnému mechanizmu, a to od roku 2014.

a) Sledované obdobie

Cieľom je monitorovať a hodnotiť plnenie plánovaných hodnôt ukazovateľov počas celého programového obdobia 2014 – 2020, so začiatkom už v roku 2014. To znamená, neobmedziť sa len na roky 2018 a 2023. Monitorovanie a hodnotenie plnenia plánovaných hodnôt ukazovateľov bude predmetom:

* *vyhodnocovania plnenia záväzných plánov operačných programov -* kritérium „ukazovatele výkonnostného rámca“ polročne od roku 2017 do roku 2023 v zmysle MP CKO č. 9 k záväznému plánu operačného programu[[23]](#footnote-24);
* *výročných správ o vykonávaní programov* (v rámci EFRR, ESF, KF a ENRF každoročne od roku 2016 do roku 2023 a v rámci EPFRV do roku 2024; vypracuje RO a po schválení monitorovacím výborom predloží EK);
* *správy o pokroku* (vypracuje CKO v rokoch 2017 a 2019 na základe výročných správ o vykonávaní programov a predloží EK);
* *záverečných správ o vykonávaní programov* (v rámci EFRR, ESF a KF; vypracuje RO v roku 2025 a po schválení monitorovacím výborom predloží EK);
* *výročných hodnotiacich zasadnutí s EK* (počnúc rokom 2016 až do roku 2023).

b) Čiastkové ciele a zámery podliehajúce detekčnému a nápravnému mechanizmu, a to od roku 2014:

Okrem stanovenia čiastkových cieľov a zámerov, stanoví RO v zmysle Partnerskej dohody SR na roky 2014 – 2020[[24]](#footnote-25) aj čiastkové hodnoty ukazovateľov pre každý rok programového obdobia 2014 – 2020, a to vrátane rokov 2021 a 2022. RO určí čiastkové hodnoty ukazovateľov na základe plánovaného vývoja implementačnej krivky, projektového cyklu, skúseností z programového obdobia 2007 – 2013, alebo iného relevantného hľadiska. Určenie čiastkových hodnôt ukazovateľov bude súčasťou dokumentácie RO zdôvodňujúcej použitie vhodnej metodiky pri výbere ukazovateľov a stanovovaní čiastkových cieľov a zámerov.

1. Monitorovanie a hodnotenie pozostáva z dvoch fáz.

Prvá fáza končí po roku 2018 vyhodnotením čiastkových cieľov a druhá po roku 2023 vyhodnotením zámerov. Účelom hodnotenia v prvej fáze je vytvorenie podmienok na pridelenie výkonnostnej rezervy[[25]](#footnote-26) pre prioritné osi programu plniace výkonnostný rámec a minimalizovať riziko pozastavenia priebežných platieb. S cieľom zabezpečenia čo najvyššieho počtu prioritných osí programov plniacich výkonnostný rámec sa zavedie detekčný mechanizmus pre neplnenie výkonnostného rámca založený na nápravných opatreniach. To znamená, že výročné správy o vykonávaní programov budú obsahovať aj hodnotenie dosiahnutia čiastkových hodnôt ukazovateľov a čiastkových cieľov.

Monitorovanie výkonnostného rámca na úrovni operačných programov:

1. RO stanoví hodnoty čiastkových cieľov ukazovateľov do 31. 12. 2018 v členení na jednotlivé roky a čiastkové hodnoty zámerov ukazovateľov od roku 2019 do 31.12.2023 predstavujúcich výkonnostný rámec na každý kalendárny rok realizovania programového obdobia 2014 – 2020;
2. RO monitoruje priebežne stav plnenia čiastkových cieľov ukazovateľov do 31. 12. 2018 a stav plnenia zámerov ukazovateľov od roku 2019 do 31. 12. 2023 predstavujúcich výkonnostný rámec operačného programu za každý kalendárny rok realizovania programového obdobia 2014 – 2020, vrátane roku 2014 a vytvorí efektívny detekčný a nápravný mechanizmus na dosahovanie čiastkových cieľov a zámerov ukazovateľov;
3. RO predloží CKO informáciu o stave plnenia hodnôt ukazovateľov výkonnostného rámca stanovených pre každý kalendárny rok realizovania programového obdobia 2014 – 2020 v rámci odpočtu plnenia záväzného plánu operačného programu v rozsahu stanovenom v Metodickom pokyne CKO č. 9 k záväznému plánu operačného programu.

Monitorovanie výkonnostného rámca na národnej úrovni:

1. CKO monitoruje stav plnenia čiastkových cieľov ukazovateľov do 31. 12. 2018 a stav plnenia zámerov ukazovateľov od roku 2019 do 31.12.2023 predstavujúcich výkonnostný rámec operačných programov EŠIF za každý kalendárny rok realizovania programového obdobia 2014 – 2020 od roku 2014 až do roku 2023;
2. CKO vypracováva súhrnnú informáciu o stave plnenia čiastkových cieľov ukazovateľov do 31. 12. 2018 a o stave plnenia zámerov ukazovateľov od roku 2019 do 31. 12. 2023 za každý kalendárny rok realizovania programového obdobia 2014 – 2020 v rámci vyhodnocovania plnenia záväzných plánov operačných programov.

V súlade s „Nariadením vlády SR č. 247/2016, ktorým sa ustanovuje systém uplatňovania niektorých právomocí ÚPPVII“ je, počnúc rokom 2017, monitorovanie plnenia ukazovateľov výkonnostného rámca súčasťou záväzného plánu operačného programu, ktorý RO predkladá raz ročne Centrálnemu koordinačnému orgánu. Podrobné postupy prípravy, predkladania, schvaľovania, odpočtu a vyhodnocovania záväzného plánu operačného programu sú uvedené v Metodickom pokyne CKO č. 9 k záväznému plánu operačného programu.

Účelom hodnotenia v rámci druhej fázy od roku 2019 bude vytvoriť podmienky pre naplnenie zámerov a minimalizovať riziko finančných opráv. Na tento účel bude, rovnako ako v prvej fáze, použitý mechanizmus včasnej detekcie pre neplnenie výkonnostného rámca založený na nápravných opatreniach.

8 Použité zdroje

1. Nariadenie Európskeho parlamentu a Rady (EÚ) č. 1303/2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde, a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, ktorým sa zrušuje nariadenie Rady (ES) č. 1083/2006 (všeobecné nariadenie)
2. Nariadenie Európskeho parlamentu a Rady (EÚ) č. 1301/2013 o Európskom fonde regionálneho rozvoja a o osobitných ustanoveniach týkajúcich sa cieľa Investovanie do rastu a zamestnanosti, a ktorým sa zrušuje nariadenie (ES) č. 1080/2006 (nariadenie o EFRR)
3. Nariadenie Európskeho parlamentu a Rady (EÚ) č. 1304/2013 o Európskom sociálnom fonde a o zrušení nariadenia Rady (ES) č. 1081/2006 (nariadenie o ESF)
4. Nariadenie Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka a o zrušení nariadenia Rady (ES) č. 1698/2005 (nariadenie o EPFRV)
5. Nariadenie Európskeho parlamentu a Rady (EÚ) č. 508/2014   
   o Európskom námornom a rybárskom fonde, ktorým sa zrušujú nariadenia Rady (ES) č. 2328/2003, (ES) č. 861/2006, (ES) č. 1198/2006 a (ES) č. 791/2007 a nariadenie Európskeho parlamentu a Rady (EÚ) č. 1255/2011
6. Nariadenie Európskeho parlamentu a Rady (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009
7. Guidance for Member States on Performance framework, review and reserve.

EGESIF\_18-0021-01, Version 2.0

1. Vykonávacie nariadenie Komisie (EÚ) č. 215/2014, ktorým sa stanovujú pravidlá vykonávania nariadenia Európskeho parlamentu a Rady (EÚ) č. 1303/2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde v súvislosti s metodikami poskytovania podpory na riešenie zmeny klímy, určovaním čiastkových cieľov a zámerov vo výkonnostnom rámci a nomenklatúrou kategórií intervencií pre európske štrukturálne a investičné fondy
2. Delegované nariadenie Komisie (EÚ) č. 480/2014, ktorým sa dopĺňa nariadenie Európskeho parlamentu a Rady (EÚ) č. 1303/2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde
3. Vykonávacie nariadenie Komisie (EÚ) č. 808/2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1305/2013o podpore rozvoja vidieka prostredníctvom Európskeho poľnohospodárskeho fondu pre rozvoj vidieka
4. Nariadenie vlády Slovenskej republiky č. 247 zo 17. augusta 2016, ktorým sa ustanovuje systém uplatňovania niektorých právomocí Úradu podpredsedu vlády Slovenskej republiky pre investície a informatizáciu
5. Vykonávacie nariadenie Komisie (EÚ) č. 1232/2014, ktorým sa mení vykonávacie nariadenie Európskeho parlamentu a Rady (EÚ) č. 508/2014 a ktorým sa opravuje vykonávacie nariadenie (EÚ) č. 215/2014
6. „Vykonávacie nariadenie Komisie (EÚ) 2018/276, ktorým sa mení vykonávacie nariadenie (EÚ) č. 215/2014 v súvislosti so zmenami pri určovaní čiastkových cieľov a zámerov pre ukazovatele výstupov vo výkonnostnom rámci pre európske štrukturálne a investičné fondy“.

9 Použité skratky

CKO Centrálny koordinačný orgán

EFRR Európsky fond regionálneho rozvoja

EK Európska komisia

ENRF Európsky námorný a rybársky fond

EPFRV Európsky poľnohospodársky fond pre rozvoj vidieka

ESF Európsky sociálny fond

EŠIF Európske štrukturálne a investičné fondy

IROP Integrovaný regionálny operačný program

IZM Iniciatíva na podporu zamestnanosti mladých ľudí

KF Kohézny fond

MP CKO Metodický pokyn CKO

MRR menej rozvinutý región

NFP Nenávratný finančný príspevok

OP EVS Operačný program Efektívna verejná správa

OP II Operačný program Integrovaná infraštruktúra

OP KŽP Operačný program Kvalita životného prostredia

OP ĽZ Operačný program Ľudské zdroje

OP RH Operačný program Rybné hospodárstvo

OP TP Operačný program Technická pomoc na programové obdobie 2014 - 2020

OP VaI Operačný program Výskum a inovácie

PD SR Partnerská dohoda Slovenskej republiky na roky 2014 – 2020

PRV Program rozvoja vidieka SR na programové obdobie 2014 - 2020

RO Riadiaci orgán

SFC2014 System for Fund Management in the European Union

SO Sprostredkovateľský orgán

ÚPPVII Úrad podpredsedu vlády SR pre investície a informatizáciu

Príloha č. 1 - Postup stanovenia výšky výkonnostnej rezervy na úrovni EŠIF a kategórie regiónu

1. Stanovenie výšky výkonnostnej rezervy ako 6 % podielu na celkovej národnej alokácii v rámci EŠIF, s ohľadom na EŠIF a kategóriu regiónu[[26]](#footnote-27):

Tabuľka 1: výška výkonnostnej rezervy v rámci EŠIF na úrovni PD SR

|  |  |  |  |
| --- | --- | --- | --- |
| **EŠIF** | **Kategória regiónu** | **Alokácia, z ktorej sa vypočíta výkonnostná rezerva**  **(EÚ zdroje, v Eur)** | **6% z alokácie** |
| EFRR | menej rozvinutý | 7 029 465 345 | 421 767 920, 70 |
| viac rozvinutý | 261 994 877 | 15 719 692,62 |
| ESF  (bez IZM ⃰ ) | menej rozvinutý | 1 978 675 878 | 118 720 552,68 |
| viac rozvinutý | 66 743 943 | 4 004 636,58 |
| KF | n/a | 4 168 251 427 | 250 095 085,62 |
| EPFRV\*\* | n/a | 1 545 272 844 | 92 716 370,64 |
| ENRF | n/a | 15 785 000 | 947 100,00 |
| **Spolu** | | **15 066 189 314** | **903 971 358,84** |

⃰ Iniciatíva na podporu zamestnanosti mladých ľudí

\*\* V prípade EPFRV predstavuje celková alokácia v súlade s delegovaným nariadením Komisie (EÚ) č, 1378/2014 výšku 1 559 691 844 Eur, suma *14 419 000Eur bola prevedená z I. piliera SPP do EPFRV a  v súlade s článkom 20 nariadenia EP a Rady č. 1303/2013 je na účely výpočtu výkonnostnej rezervy vylúčená. Preto sa výkonnostná rezerva počíta z pôvodnej sumy 1 545 272 844 Eur.*

1. Stanovenie percentuálneho podielu alokácie programu na celkovej alokácii pripadajúcej na EŠIF a kategóriu regiónu.
2. Stanovenie výšky výkonnostnej rezervy programu, ako podielu medzi výkonnostnou rezervou stanovenou na národnej úrovni a percentom, ktorým sa program podieľa na celkovej alokácii, s ohľadom na EŠIF a kategóriu regiónu.
3. Stanovenie percentuálneho podielu výkonnostnej rezervy programu na celkovej alokácii na programy s ohľadom na EŠIF a kategóriu regiónu.
4. V nadväznosti na vykonanie technickej úpravy finančnej obálky SR pre politiku súdržnosti na roky 2017 – 2020 a s tým súvisiacu revíziu PD SR (verziu 2) schválenú EK dňa 08. 11. 2017, došlo v rámci OP VaI, OP II a IROP k zníženiu finančných prostriedkov z EFRR pre MRR. Z tohto dôvodu došlo aj k pomernému zníženiu výkonnostnej rezervy tak, aby jej celková výška za všetky EŠIF bola na úrovni PD SR 6% z celkovej národnej alokácie v rámci EŠIF.
5. V nadväznosti na zosúladenie príslušných častí PD SR so schváleným znením OP došlo k úprave údajov v rámci ESF, a to z dôvodu navýšenia zdrojov z ESF v rámci prioritnej osi 2 OP ĽZ, týkajúcej sa Iniciatívy na podporu zamestnanosti mladých ľudí. Keďže finančné prostriedky pridelené na Iniciatívu na podporu zamestnanosti mladých ľudí sú vylúčené na účely výpočtu výkonnostnej rezervy, toto navýšenie finančných prostriedkov malo za následok zníženie celkovej sumy na výkonnostnú rezervu v rámci OP ĽZ

**Stanovenie výšky výkonnostnej rezervy na úrovni programu[[27]](#footnote-28)**

Tabuľka 2: výška výkonnostnej rezervy na úrovni jednotlivých programov

|  |  |  |  |  |
| --- | --- | --- | --- | --- |
| **Názov programu** | **EŠIF** | **Kategória regiónu** | **Alokácia z ktorej sa vypočíta výkonnostná rezerva (EÚ zdroj, v Eur)** | **Suma výkonnostnej rezervy v programe**  **(v Eur)** |
| **OP VaI** | EFRR | menej rozvinutý | 2 059 689 824 | 126 460 466 |
| viac rozvinutý | 171 342 658 | 10 377 589 |
| **OP II** | KF | n/a | 2 307 139 166 | 138 428 350 |
| EFRR | menej rozvinutý | 1 642 071 397 | 100 820 354 |
| **OP ĽZ** | EFRR | menej rozvinutý | 243 662 462 | 14 954 885 |
| ESF | menej rozvinutý | 1 709 690 287 | 102 581 418 |
| viac rozvinutý | 57 280 250 | 3 436 815 |
| **OP KŽP** | KF | n/a | 1 861 112 261 | 111 666 736 |
| EFRR | menej rozvinutý | 1 272 803 137 | 78 118 820 |
| viac rozvinutý | 3 984 712 | 92 975 |
| **IROP** | EFRR | menej rozvinutý | 1 652 166 613 | 101 413 397 |
| viac rozvinutý | 86 667 507 | 5 249 129 |
| **OP EVS** | ESF | menej rozvinutý | 268 985 591 | 16 139 136 |
| viac rozvinutý | 9 463 693 | 567 822 |
| **OP TP** | EFRR | menej rozvinutý | 159 071 912 | - |
| **PRV** | EPFRV | n/a | 1 545 272 844 | 92 716 370,64 |
| **OP RH** | ENRF | n/a | 15 785 000 | 947 100,00 |
| **Spolu** | | | **15 066 189 314** | **903 971 362,64** |

Stanovenie výšky výkonnostnej rezervy bolo vykonané v súlade s hlavnými požiadavkami nariadenia Európskeho parlamentu a Rady (EÚ) č. 1303/2013 uvedenými v kapitole 3 tohto metodického pokynu.

**Základné pravidlá pre stanovenie výšky výkonnostnej rezervy medzi prioritnými osami v rámci programu**

1. RO vychádza z celkovej výšky výkonnostnej rezervy stanovenej na úrovni programu v delení podľa kategóriu regiónu a EŠIF v zmysle tabuľky 1. Spôsob prerozdelenia celkovej výšky výkonnostnej rezervy medzi prioritnými osami programu je na rozhodnutí RO. Existujú dve základné možnosti **–** rovnomerné, alebo pomerné prerozdelenie na základe špecifických kritérií, najmä predpokladanej výkonnosti prioritných osí programu.
2. RO prerozdelí výkonnostnú rezervu medzi všetky prioritné osi programu, okrem prioritnej osi technickej pomoci.
3. Percentuálny podiel výkonnostnej rezervy na alokácii prioritnej osi programu sa stanoví ako podiel medzi výškou výkonnostnej rezervy na prioritnú os programu a výškou alokácie na danú prioritnú os programu.
4. Výška výkonnostnej rezervy na úrovni prioritnej osi programu predstavuje 5 až 7 % z alokácie danej prioritnej osi programu.
5. Súčet výkonnostných rezerv jednotlivých prioritných osí programu musí byť zhodný s celkovou výškou výkonnostnej rezervy, ako je pre program stanovená v tabuľke, v rozdelení podľa EŠIF a kategórie regiónu.

Príloha č. 2 - Harmonogram v rámci výkonnostného rámca

**Predkladanie správ vo vzťahu k výkonnostnému rámcu**

|  |  |  |  |  |  |
| --- | --- | --- | --- | --- | --- |
| **Termín predloženia** | **Marec** | **Máj** | **Jún** | **August** | **September** |
| **Aktivita** |
| Vyhodnotenie plnenia záväzných plánov operačných programov[[28]](#footnote-29) | **X** |  |  |  | **X** |
| Výročná správa o vykonávaní OP predkladaná v rokoch 2016, 2018, 2020 - 2023 |  | **X** |  |  |  |
| Výročná správa o vykonávaní OP predkladaná v rokoch 2017 a 2019 |  |  | **X** |  |  |
| Výročná správa o vykonávaní  OP RH[[29]](#footnote-30) |  | **X** |  |  |  |
| Výročná správa  o vykonávaní PRV[[30]](#footnote-31) |  |  | **X** |  |  |
| Správa o pokroku[[31]](#footnote-32) |  |  |  | **X** |  |
| Analýza k prideleniu výkonnostnej rezervy[[32]](#footnote-33) |  |  |  |  | **X** |

**Rok 2019 – Preskúmanie výkonnosti a pridelenie výkonnostnej rezervy**

Príloha č. 3 – Vykazovanie údajov ukazovateľov výkonnostného rámca k 31. 12. 2018 vo výročných správach o vykonávaní programov za rok 2018

RO je zodpovedný za včasnú a riadnu evidenciu údajov v systéme ITMS2014+. Na zabezpečenie správnosti vykázaných údajov ukazovateľov výkonnostného rámca vo výročnej správe o vykonávaní programu za rok 2018 je potrebné v zmysle Systému riadenia EŠIF, MP CKO č. 2, MP CKO č. 9, MP CKO č. 15, MP CKO č. 17 a MP CKO č. 23 vykonať  nasledovné:

**Zber údajov do monitorovacích správ a ITMS2014+**

1. RO/SO zabezpečí priebežnú evidenciu všetkých zazmluvnených projektov v ITMS2014+, so zadaním dátumu účinnosti zmluvy o NFP, zhodným s dátumom v Centrálnom registri zmlúv;

**§ 25 ods. 1 zákona o príspevku poskytovanom z EŠIF / kap. 3.3.2 „Uzavretie zmluvy o NFP SR EŠIF 2014-2020 / MP CKO č. 15, verzia 4/ MP CKO č. 9, kap. 4.1.2**

1. RO/SO zabezpečí správnosť jednotlivých agregácií, t.j. ktoré merateľné ukazovatele (projektov) zabezpečujú plnenie jednotlivých ukazovateľov výkonnostného rámca;

**MP CKO č. 17, verzia 5 / MP CKO č. 15, verzia 4**

1. RO/SO zabezpečí zaznamenanie hodnôt kľúčového vykonávacieho kroku v ITMS2014+. Tieto hodnoty musia byť podložené podporným dokumentom zaevidovaným v ITMS2014+ (napr. pri počte projektov sa jedná o zoznam projektov, ktoré tvoria hodnotu ukazovateľa, pri počte verejných obstarávaní sa jedná o zoznam verejných obstarávaní, ktoré tvoria hodnotu ukazovateľa);

**MP CKO č. 17, verzia 5/**

1. RO/SO zabezpečí, že definície ukazovateľov výkonnostného rámca sú zrozumiteľné a jednoznačné s jasným spôsobom ich výpočtu (CKO v prípade požiadavky RO vykoná aktualizáciu číselníka ukazovateľov). Definícia kľúčového vykonávacieho kroku a výstupového ukazovateľa nesmie byť identická;

**MP CKO č. 17, verzia 5**

1. RO/SO zabezpečí zadefinovanie spôsobu vykazovania merateľných ukazovateľov za čiastočne realizované projekty financované z EFRR a KF v prípade, ak sa rozhodne RO pre takúto možnosť vykazovania merateľných ukazovateľov v zmysle MP CKO č. 2, kapitola 2.2. Zároveň RO/SO usmerní prijímateľov v tejto oblasti, to znamená, že informuje prijímateľov v akom momente je možné vykázať čiastkovú hodnotu ukazovateľa vo výročnej monitorovacej správe (napr. pri vydaní kolaudačného rozhodnutia, pri vydaní protokolu o predčasnom užívaní stavby...), aby hodnoty ukazovateľov za čiastočne realizované projekty boli v ITMS2014+ vykázané jednotne a správne (v zmysle kritérií uvedených v bode 2.3.1 Usmernenia EK pre členské štáty k výkonnostnému rámcu, preskúmaniu výkonnosti a výkonnostnej rezerve). Plnenie merateľných ukazovateľov za čiastočne realizované projekty musí byť podložené dokumentáciou v rámci projektov EFRR a KF, ktorých čiastkové výstupy boli zahrnuté do hodnoty programového ukazovateľa a kontrola výstupov zaznamenaná v kontrolnom zozname k výročnej monitorovacej správe.

**bod 2.3.1 Usmernenia EK pre členské štáty k výkonnostnému rámcu, preskúmaniu výkonnosti a výkonnostnej rezerve EGESIF\_18-0021-01, verzia 2 z 19.06.2018 / MP CKO č. 2, kap.2.2**

1. RO/SO zabezpečí, aby všetky projekty s podpísanou zmluvou, ktoré sú účinné, t.j. evidované v Centrálnom registri zmlúv, boli zaevidované aj do systému ITMS2014+ najneskôr do 10. januára 2019, aby sa zabezpečil súlad vykazovania údajov za počty a sumy zazmluvnených projektov, ktoré sa hlásia Európskej komisii prostredníctvom SFC (kontrahovanie) a údajov, ktoré bude RO vykazovať ako súčasť výročnej správy o vykonávaní programu za rok 2018. V prípade neštandardných situácií (napr. pri vylúčení projektov z financovania z EŠIF) RO spolupracuje s CKO pri zabezpečení správnej evidencie stavov projektov v ITMS2014+. Prípadné rozdiely, ktoré vzniknú vo výročnej správe o vykonávaní programu za rok 2018 je potrebné evidovať a detailne zdôvodniť, vrátane príslušnej dokumentácie;

**MP CKO č. 9, kap. 4.1.2**

1. Vykazovanie finančného ukazovateľa výkonnostného rámca - CO informoval riadiace orgány listom č. MF/16789/2018-523 zo dňa 26.10.2018 za účelom splnenia čiastkového cieľa finančného ukazovateľa výkonnostného rámca v prípade využitia alternatívy 2 (kedy výdavky prijímateľov uhradené do 31.12.2018 nebudú v roku 2018 aj deklarované prijímateľom riadiacemu orgánu) o hraničnom termíne na predloženie súhrnnej žiadosti o platbu obsahujúcej výdavky prijímateľov uhradených do konca roku 2018 na 1. marcový termín roku 2019. Do tohto termínu RO/SO zabezpečí overenie a schválenie všetkých výdavkov prijímateľov uhradených do konca roku 2018 a následne zabezpečí evidenciu takýchto výdavkov schválených v súhrnných žiadostiach o platbu a deklarovaných v žiadostiach o platbu na EK v požadovanej štruktúre a rozsahu. Týka sa to výdavkov prijímateľov, ktoré budú preukazované ako súčasť plnenia výkonnostného rámca.

**oznámil CO – prvý marcový termín 2019 / kap. 6 MP CKO č. 2**

**Spracovanie a schvaľovanie údajov z monitorovacích správ**

1. RO/SO upozorní prijímateľov na riadne dodržiavanie termínov zadefinovaných v príručke pre prijímateľa a vyzve ich na skoršie predloženie výročných (prípadne záverečných a následných) monitorovacích správ, a to tak, aby RO/SO mohol zabezpečiť rýchlejšie spracovanie výročných monitorovacích správ;

**odporúčanie CKO**

1. RO/SO zabezpečí dostatočné administratívne kapacity  na spracovanie, kontrolu a schvaľovanie  výročných monitorovacích správ za rok 2018, záverečných a následných monitorovacích správ a ich riadnu evidenciu v ITMS2014+ (cca do marca 2019). Taktiež odporúčame aplikovať vhodné mechanizmy na monitorovanie stavu predloženia/spracovania relevantných monitorovacích správ za rok 2018;

**odporúčanie CKO**

1. RO/SO zabezpečí dostatočné administratívne kapacity na spracovanie údajov do výročnej správy o vykonávaní programu za rok 2018 tak, aby obsahovala všetky relevantné údaje za rok 2018 a mohla byť predložená členom monitorovacieho výboru pre program na pripomienkovanie a schválenie. V prípade výročnej správy o vykonávaní programu za rok 2018 predkladanej v roku 2019 platí, že by mala byť naviazaná na poslednú aktuálne platnú verziu OP v SFC2014, ktorá je platná v čase odoslania tejto výročnej správy prostredníctvom SFC2014. Zároveň však platí, že ak schválená nová verzia OP nemá vplyv na výkonnostný rámec, čiastkové ciele a pod. a RO vyhodnotí zmeny ako nerelevantné, RO je oprávnený odoslať výročnú správu bez vytvorenia jej novej verzie;

**MP CKO č. 23, verzia 3 / odporúčanie CKO / príloha 2 MP CKO č. 2**

**Schvaľovanie výročnej správy o vykonávaní programu za rok 2018 na monitorovacom výbore pre program a EK**

1. RO zabezpečí nahratie dosiahnutých hodnôt čiastkových cieľov ukazovateľov výkonnostného rámca do modulu VS v systéme SFC2014 čo najskôr (hneď ako má RO tieto údaje k dispozícii), ešte pred zasadnutím monitorovacieho výboru pre program, predmetom ktorého bude posúdenie a schválenie výročnej správy o vykonávaní programu za rok 2018, aby bolo možné zabezpečiť neformálne posúdenie zadaných hodnôt zo strany EK.

**MP CKO č. 23, verzia 4**

1. RO/SO predloží výročnú správu o vykonávaní programu za rok 2018 po schválení monitorovacím výborom pre program do konca júna 2019 na EK (OP RH do konca mája 2019);

**príloha 2 MP CKO č. 2**

1. EK vykoná preskúmanie výkonnosti na základe informácií a hodnotení uvedených vo výročných správach o vykonávaní programov za rok 2018;

**kap. 6 MP CKO č. 2**

1. RO zodpovedá v plnej miere za správnosť údajov uvedených vo výročnej správe o vykonávaní programu za rok 2018, ako aj za preukázanie ich spätného overenia a napočítavania ukazovateľov výkonnostného rámca v ITMS2014+ v rámci prípadných auditov.

Vo výnimočných prípadoch, kedy je aj napriek zabezpečeniu správneho zberu a spracovania údajov v ITMS2014+ (zadanie korektných údajov do ITMS, agregácie sú správne nastavené a fungujú, všetky monitorovacie správy boli schválené,...) potrebné vo výročnej správe o vykonávaní programu za rok 2018 vykázať rozdielne údaje oproti údajom vygenerovaných z ITMS2014+, RO v rámci svojich interných postupov na vypracovanie a schválenie výročnej správy o vykonávaní programu zdokumentuje dôvody a konkrétne rozdiely vo vykazovaných hodnotách.

**bod 11 úvodu MP CKO č. 23, verzia 3 / kap. 6 MP CKO č. 2**

**RO zároveň zodpovedá za nastavenie postupov týkajúcich sa:**

* zberu, validovania (potvrdenia správnosti) údajov z monitorovacích správ projektov, agregovania údajov a definovania typov výpočtu ukazovateľov výkonnostného rámca/programových ukazovateľov;
* stanovenia konečných termínov na reportovanie a určenie príslušných zodpovedných zamestnancov;
* zabezpečenia, že duplicitné započítané údaje budú včas odhalené a nebudú vykázané na programovej úrovni; RO/SO v spolupráci s CKO (ak to bude nevyhnutné) zabezpečia, že nesprávne údaje (vrátane zjavných chýb, príp. preklepov v hodnotách a pod.) budú odhalené a včas odstránené;
* stanovenia konečných termínov na overenie údajov zadávaných prijímateľmi v monitorovacích správach, aby sa zabezpečila spoľahlivosť a aktuálnosť údajov reportovaných vo výročných správach o vykonávaní programu;
* zabezpečenia správnosti údajov zadávaných prijímateľmi.

Príloha č. 4 - Kontrolný list k vykazovaniu ukazovateľov výkonnostného rámca vo výročnej správe o vykonávaní programu za rok 2018 pre schvaľovanie na monitorovacom výbore pre program

|  |  |  |  |  |  |  |
| --- | --- | --- | --- | --- | --- | --- |
| **P. č.** | **Kontrolné otázky** | | **áno** | **nie** | **netýka sa** | **Poznámka** |
| 1 | Sú hodnoty čiastkových cieľov a zámerov ukazovateľov výkonnostného rámca výročnej správy o vykonávaní programu za rok 2018 identické s čiastkovými cieľmi a zámermi najnovšej schválenej verzie operačného programu v čase jej predloženia, resp. sú totožné s čiastkovými cieľmi a zámermi verzie operačného programu, z ktorej bola vytvorená VS? | |  |  |  |  |
| 2 | Sú definície kľúčových vykonávacích krokov (KVK) a výstupových ukazovateľov rozdielne? | |  |  |  |  |
| 3 | Sú zaznamenané/zaevidované všetky hodnoty KVK a všetky programové ukazovatele s definovaným typom výpočtu „manuálne“ k 31.12.2018 v ITMS2014+? | |  |  |  |  |
| 4 | Sú všetky hodnoty KVK a hodnoty programových ukazovateľov s definovaným typom výpočtu „manuálne“ zaznamenané/zaevidované v ITMS2014+ podložené podpornými dokumentmi vygenerovanými z ITMS2014+? Resp. preukázateľné inou relevantnou dokumentáciou? | |  |  |  | doplniť dokumentáciu, príp. uviesť odkaz, kde je možné sa k nim v ITMS20014+ dostať |
| 5 | Sú údaje o stave plnenia čiastkových cieľov ukazovateľoch VR vo výročnej správe o vykonávaní programu za rok 2018 totožné s údajmi, ktoré sú zaznamenané v systéme ITMS2014+ k 31.12.2018? (RO konzultuje hodnoty finančných ukazovateľov vo výročnej správe o vykonávaní programu za rok 2018 s CO (MF SR), zodpovednosť za vykázané hodnoty však prislúcha RO) | |  |  |  | doplniť dátum exportu ukazovateľov VR, s ktorým RO pracoval |
| 6 | Zvolil si RO vykazovanie hodnôt merateľných ukazovateľov VR za čiastočne realizované projekty? Ak áno, pri ktorých ukazovateľoch VR konkrétne? (projekty EFRR a KF) | |  |  |  | uviesť zoznam ukazovateľov VR, ktorých sa to týka |
| 7 | Je v rámci tabuľky č. 5 vo VS za rok 2018 OP uvedené v poznámke pri merateľných ukazovateľoch, ktorých sa to týka, že hodnota obsahuje výstupy za čiastočne realizované projekty? (projekty EFRR a KF) | |  |  |  |  |
| 8 | Boli prijímatelia  oboznámení s možnosťou vykazovania čiastkových hodnôt ukazovateľov vybraných projektových ukazovateľov? Ak áno, akým spôsobom a pri ktorých projektových ukazovateľoch. (projekty EFRR a KF) | |  |  |  | uviesť spôsob usmernenia prijímateľa a zoznam projektových ukazovateľov, ktorých sa to týka |
| 9 | Sú všetky relevantné predložené monitorovacie správy (výročné monitorovacie správy za rok 2018, záverečné, následné a mimoriadne monitorovacie správy) na úrovni projektov s údajmi k 31.12.2018 v ITMS2014+ zo strany RO schválené?  (monitorovacie správy, ktoré obsahujú hodnoty projektových ukazovateľov, ktoré vstupujú do hodnôt ukazovateľov VR)  Ak nie, je potrebné v poznámke ozrejmiť dôvody a uviesť uistenie, že hodnoty z týchto monitorovacích správ nevstúpili do hodnôt ukazovateľov VR. | |  |  |  |  |
| 10 | Existujú záznamy o overení správnosti hodnôt projektových ukazovateľov vykázaných v rámci monitorovacích správ, ktoré vstúpili do hodnoty ukazovateľov VR? (napr. kontrola výstupov zo strany projektového manažéra formou kontrolného zoznamu k výročnej monitorovacej správe) | |  |  |  | uviesť typy dokumentov |
| 11 | Disponuje RO dostatočným uistením o správnosti hodnôt projektových ukazovateľov vykázaných v rámci monitorovacích správ, ktoré vstúpili do hodnoty ukazovateľov VR? (napr., že RO vie preukázať správnosť hodnoty záznamom z kontroly na mieste, predloženou faktúrou, predloženým kolaudačným rozhodnutím, atď...) | |  |  |  | uviesť typy dokumentov |
| 12 | Zabezpečil RO nahratie údajov ukazovateľov VR do modulu k VS za rok 2018 v SFC2014 na neformálne pripomienkovanie zo strany EK? | |  |  |  | uviesť dátum nahratia údajov do SFC2014 |
| 13 | Boli zo strany EK neformálne odsúhlasené vložené údaje ukazovateľov VR v SFC2014? Ak nie, je potrebné v poznámke uviesť dodatočné úpravy ktoré nastali, pri akých ukazovateľoch a z akého dôvodu. | |  |  |  | uviesť prípadné úpravy ukazovateľov a dôvod úprav |
| **VYJADRENIE** | | | | | | |
| **Kontrolu vykonal[[33]](#footnote-34):** | |  | | | | |
| **Dátum:** | |  | | | | |
| **Podpis:** | |  | | | | |

Príloha č. 5 - Finančné opravy

**Úroveň finančnej opravy zo strany EK[[34]](#footnote-35):**

|  |  |
| --- | --- |
| **Výška koeficientu úspešnosti/čerpania** | **Finančná oprava** |
| 65 % ≤ x | 0 % |
| 60% ≤ x < 65% | 5 % |
| 50% ≤ x < 60% | 10 % |
| x < 50% | 25 % |

Legenda: x – koeficient úspešnosti/čerpania

1. Programom sa v súlade s čl. 2 bod 6 nariadenia (EÚ) č. 1303/2013 rozumie „operačný program“ v prípade Európskeho fondu regionálneho rozvoja, Európskeho sociálneho fondu, Kohézneho fondu a Európskeho námorného a rybárskeho fondu a „program rozvoja vidieka“ v prípade Európskeho poľnohospodárskeho fondu pre rozvoj vidieka. [↑](#footnote-ref-2)
2. Európskymi štrukturálnymi a investičnými fondmi (ďalej „EŠIF“) sa rozumejú: Európsky fond regionálneho rozvoja, Európsky sociálny fond, Kohézny fond, Európsky námorný a rybársky fond a Európsky poľnohospodársky fond pre rozvoj vidieka. [↑](#footnote-ref-3)
3. V prípade EPFRV a ENRF sa v prípade „prioritnej osi“ rozumie „priorita Únie“. [↑](#footnote-ref-4)
4. V prípade EPFRV je čiastkový cieľ naviazaný na oblasti zamerania. [↑](#footnote-ref-5)
5. Celková suma oprávnených výdavkov predstavuje vynaložené zdroje EŠIF, národné verejné zdroje a národné súkromné zdroje bez zdroja pro rata; ak sa miera spolufinancovania pre prioritnú os uplatňuje na oprávnené verejné výdavky, finančný ukazovateľ sa vzťahuje na celkovú sumu certifikovaných verejných výdavkov. Ak sa miera spolufinancovania pre prioritnú os uplatňuje na celkové oprávnené výdavky (vrátane verejných a súkromných zdrojov), finančný ukazovateľ sa vzťahuje na certifikovanú celkovú sumu oprávnených výdavkov. [↑](#footnote-ref-6)
6. V zmysle Vykonávacieho nariadenia Komisie č. 1232/2014, ktorým sa mení Vykonávacie nariadenie Komisie č. 215/2014. [↑](#footnote-ref-7)
7. Operáciou sa rozumie akýkoľvek projekt, zmluva, opatrenie alebo skupina projektov, ktoré boli vybrané RO alebo na jeho zodpovednosť, ktoré prispievajú k plneniu cieľov prioritnej osi programu (čl. 2, bod 9 nariadenia Európskeho parlamentu a Rady (EÚ) č. 1303/2013). [↑](#footnote-ref-8)
8. „Vykonávacie nariadenie Komisie (EÚ) 2018/276 z 23. februára 2018, ktorým sa mení vykonávacie nariadenie (EÚ) č. 2015/2014 v súvislosti so zmenami pri určovaní čiastkových cieľov a zámerov pre ukazovatele výstupov vo výkonnostnom rámci pre európske štrukturálne a investičné fondy“. [↑](#footnote-ref-9)
9. Guidance for Member States on Performance framework, review and reserve EGESIF\_18-0021-01, 1906/2018, Version 2.0, *kap. 2.3.1 European Commission* [↑](#footnote-ref-10)
10. Ak je napríklad cieľom operácie zvýšiť kapacitu recyklácie odpadu, bude dôležité vedieť, či sa kapacita môže postupne zvyšovať (napríklad časť zariadenia môže byť upravená skôr než iné časti alebo sa jedná o viac než jedno plánované zariadenie a úpravy jedného zariadenia sa dokončia skôr ako úpravy ďalších zariadení) alebo až po ukončení celej operácie (napríklad na jednom zariadení boli vykonané úpravy, ale kapacita sa nezvýši skôr, než sa operácie dokončia v plnom rozsahu). [↑](#footnote-ref-11)
11. Napríklad v prípade operácie zameranej na zlepšenie energetickej účinnosti bývania, ktorá sa týka niekoľkých bytových domov, ukazovateľ výstupu merajúci počet domácností a ukazovateľ výstupu podlahovej plochy budov so zlepšenou spotrebou energie umožňujú podávanie správ v rôznych fázach implementácie. [↑](#footnote-ref-12)
12. V prípade, ak je súčasťou prioritnej osi programu aj implementácia Iniciatívy na podporu zamestnanosti mladých ľudí, RO stanoví a vykazuje výkonnostný rámec osobitne pre túto iniciatívu a osobitne pre ostatnú časť prioritnej osi programu. [↑](#footnote-ref-13)
13. V prípade EPFRV bude výber ukazovateľov a určenie čiastkových cieľov vyplývať zo spoločného systému monitorovania a hodnotenia, ktorého pravidlá sú definované vo vykonávacom nariadení EK (EÚ) č. 808/2014. Zámery budú určené na základe analýzy a intervenčnej logiky Programu rozvoja vidieka SR 2014 – 2020 (ďalej len „PRV“). Hodnoty čiastkových cieľov budú stanovené a odôvodnené v PRV. [↑](#footnote-ref-14)
14. V prípade EPFRV zohľadní RO pridelenú alokáciu na opatrenia a oblasti zamerania. [↑](#footnote-ref-15)
15. Časť 2.A.8 prílohy I a časť 2.A.7 vykonávacieho nariadenia EK (EÚ) č. 288/2014; časť 7.2 prílohy I vykonávacieho nariadenia EK (EÚ) č. 771/2014; časť 7 prílohy I vykonávacieho nariadenia EK (EÚ) č. 808/2014. [↑](#footnote-ref-16)
16. V zmysle usmernenia EK zo dňa 18.04.2018. [↑](#footnote-ref-17)
17. Uvedený postup bol vypracovaný v nadväznosti na auditné zistenia EK k spoľahlivosti údajov týkajúcich sa ukazovateľov VR [↑](#footnote-ref-18)
18. Preskúmanie výkonnosti vykoná EK na základe údajov zadaných RO do systému SFC2014. [↑](#footnote-ref-19)
19. Podmienkou pridelenia výkonnostnej rezervy programu alebo prioritnej osi je, aby RO predložil v roku 2019 prijateľnú výročnú správu o vykonávaní, v ktorej uvedie okrem iného aj informácie o plnení cieľov programu a jeho príspevku k napĺňaniu stratégie Únie na zabezpečenie inteligentného, udržateľného a inkluzívneho rastu a posúdenie pokroku pri plnení týchto cieľov (čl. 22, ods. 4 všeobecného nariadenia). [↑](#footnote-ref-20)
20. Môžu to byť prioritné osi toho istého programu ako aj prioritné osi iných programov [↑](#footnote-ref-21)
21. Zmena programu sa realizuje v súlade s čl. 30, ods. 3 a 4 všeobecného nariadenia. [↑](#footnote-ref-22)
22. ak to nie je stanovené inak, napr. uznesením vlády SR [↑](#footnote-ref-23)
23. Monitorovanie a hodnotenie plnenia plánovaných ukazovateľov výkonnostného rámca bolo do roku 2016 realizované v zmysle MP CKO č. 9 k vypracovaniu výhľadového plánu implementácie operačného programu, verzia 1.0 [↑](#footnote-ref-24)
24. Partnerská dohoda SR na roky 2014 – 2020, časť 2.4 [↑](#footnote-ref-25)
25. S výnimkou prioritných osí, na ktoré sa nevzťahuje stanovenie výkonnostnej rezervy. Pri týchto prioritných osiach je rovnako povinnosť plniť čiastkové ciele, no bez pridelenia výkonnostnej rezervy. [↑](#footnote-ref-26)
26. V súlade s Partnerskou dohodu SR na roky 2014 – 2020 (verzia 2) schválenou Európskou komisiou dňa 08. 11. 2017. [↑](#footnote-ref-27)
27. Z dôvodu technického zjednodušenia finančného plánovania boli výšky výkonnostnej rezervy pripadajúce na EŠIF a kategóriu regiónu v rámci programu zaokrúhlené na celé čísla nahor bez centových zvyškov. Výnimku tvorí EPFRV a ENRF, ktorý bude každý implementovaný len prostredníctvom jedného programu. [↑](#footnote-ref-28)
28. Predkladané v rokoch 2018-2024, s výnimkou vyhodnotenia ZP v roku 2019 (k 31.12.2018) [↑](#footnote-ref-29)
29. Predkladaná v rokoch 2016-2024 [↑](#footnote-ref-30)
30. Predkladaná v rokoch 2016-2024 [↑](#footnote-ref-31)
31. Predkladaná v roku 2019 [↑](#footnote-ref-32)
32. Predkladaná v roku 2019 [↑](#footnote-ref-33)
33. RO uvedie meno, priezvisko a pozíciu vedúceho zamestnanca zodpovedného za spracovanie výročnej správy o vykonávaní OP [↑](#footnote-ref-34)
34. Bližšie informácie uvedené v delegovanom nariadení EK (EÚ) č. 480/2014 [↑](#footnote-ref-35)